Κοινή θέση (ΕΚ) αριθ. 17/2004

που καθορίσθηκε από το Συμβούλιο στις 7 Ιανουαρίου 2004

για την έκδοση της οδηγίας 2004/.../ΕΚ του Ευρωπαϊκού Κοινοβουλίου και του Συμβουλίου, της ..., για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε χρώματα διακόσμησης και βερνίκια και σε προϊόντα φανοποιίας αυτοκινήτων και για την τροποποίηση της οδηγίας 1999/13/ΕΚ

(2004/C 79 E/01)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 95,

την πρόταση της Επιτροπής,

τη γνώμη της Ευρωπαϊκής Οικονομικής και Κοινωνικής Επιτροπής(1),

Αποφασίζοντας σύμφωνα με τη διαδικασία που προβλέπεται στο άρθρο 251 της συνθήκης(2),

Εκτιμώντας τα ακόλουθα:

(1) Η οδηγία 2001/81/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2001, σχετικά με εθνικά ανώτατα όρια εκπομπών για ορισμένους ατμοσφαιρικούς ρύπους(3), καθορίζει εθνικά ανώτατα όρια εκπομπών για ορισμένους ρύπους, συμπεριλαμβανομένων των πτητικών οργανικών ενώσεων (εφεξής "ΠΟΕ"), τα οποία θα πρέπει να έχουν επιτευχθεί έως το 2010 ως τμήμα της ολοκληρωμένης στρατηγικής της Κοινότητας για την καταπολέμηση της οξίνισης και του τροποσφαιρικού όζοντος, αλλά δεν περιλαμβάνει οριακές τιμές για τις εκπομπές των ρύπων αυτών από συγκεκριμένες πηγές.

(2) Προκειμένου να συμμορφωθούν προς το εθνικό ανώτατο όριο για τις εκπομπές ΠΟΕ, τα κράτη μέλη πρέπει να εστιάσουν τις προσπάθειές τους σε ορισμένες διαφορετικές κατηγορίες πηγών προέλευσης των εν λόγω εκπομπών.

(3) Η παρούσα οδηγία συμπληρώνει τα μέτρα που λαμβάνονται σε εθνικό επίπεδο με στόχο να διασφαλιστεί η συμμόρφωση προς το ανώτατο όριο για τις εκπομπές ΠΟΕ.

(4) Ελλείψει κοινοτικών διατάξεων, οι διατάξεις των κρατών μελών οι οποίες επιβάλλουν οριακές τιμές για τις ΠΟΕ σε ορισμένες κατηγορίες προϊόντων ενδέχεται να διαφέρουν. Οι διαφορές αυτές, σε συνδυασμό με την έλλειψη σχετικής νομοθεσίας σε ορισμένα κράτη μέλη, ενδέχεται να δημιουργήσουν περιττούς φραγμούς στο εμπόριο και στρεβλώσεις του ανταγωνισμού εντός της εσωτερικής αγοράς.

(5) Οι εθνικοί νόμοι και διατάξεις που καθορίζουν οριακές τιμές για την περιεκτικότητα σε ΠΟΕ των προϊόντων που εμπίπτουν στο πεδίο εφαρμογής της παρούσας οδηγίας, με στόχο την καταπολέμηση του στρατοσφαιρικού όζοντος, θα πρέπει συνεπώς να εναρμονιστούν, ώστε να διασφαλιστεί ότι δεν περιορίζουν την ελεύθερη κυκλοφορία των προϊόντων αυτών.

(6) Δεδομένου ότι ο στόχος της προτεινόμενης δράσης, ήτοι η μείωση των εκπομπών ΠΟΕ, δεν μπορεί να επιτευχθεί ικανοποιητικά από τα κράτη μέλη διότι οι εκπομπές ΠΟΕ σε κράτος μέλος επηρεάζουν την ποιότητα του αέρα σε άλλα κράτη μέλη, και οι μειώσεις των εκπομπών ΠΟΕ μπορούν, επομένως, να επιτευχθούν καλύτερα σε κοινοτικό επίπεδο λόγω της κλίμακας και των αποτελεσμάτων της δράσης, η Κοινότητα δύναται να θεσπίσει μέτρα, σύμφωνα με την αρχή της επικουρικότητας του άρθρου 5 της συνθήκης. Σύμφωνα με την αρχή της αναλογικότητας του ίδιου άρθρου, η παρούσα οδηγία δεν υπερβαίνει τα αναγκαία προς επίτευξη των στόχων αυτών.

(7) Η περιεκτικότητα σε ΠΟΕ των χρωμάτων διακόσμησης, των βερνικιών και των προϊόντων φανοποιίας αυτοκινήτων έχει ως συνέπεια να εκπέμπονται σημαντικές ποσότητες ΠΟΕ στον ατμοσφαιρικό αέρα, γεγονός που συντελεί στον τοπικό και διασυνοριακό σχηματισμό φωτοχημικών οξειδωτικών παραγόντων στην οριακή στοιβάδα της τροπόσφαιρας.

(8) Η περιεκτικότητα σε ΠΟΕ ορισμένων χρωμάτων διακόσμησης και βερνικιών και προϊόντων φανοποιίας αυτοκινήτων θα πρέπει συνεπώς να περιοριστεί καθόσον είναι εφικτό από τεχνική και οικονομική άποψη, λαμβανομένων υπόψη των κλιματικών συνθηκών.

(9) Για να επιτευχθεί υψηλό επίπεδο προστασίας του περιβάλλοντος, απαιτείται να καθοριστούν και να εφαρμοστούν οριακές τιμές περιεκτικότητας για ΠΟΕ που χρησιμοποιούνται σε προϊόντα που εμπίπτουν στο πεδίο εφαρμογής της παρούσας οδηγίας.

(10) Θα πρέπει να προβλεφθούν μεταβατικά μέτρα για τα προϊόντα που έχουν παραχθεί πριν την έναρξη ισχύος των απαιτήσεων της παρούσας οδηγίας.

(11) Τα κράτη μέλη θα πρέπει να μπορούν να χορηγούν μεμονωμένες άδειες για την πώληση και αγορά, για ειδικούς σκοπούς, αυστηρώς περιορισμένων ποσοτήτων προϊόντων που δεν τηρούν τις οριακές τιμές διαλυτών που καθορίζει η παρούσα οδηγία.

(12) Η παρούσα οδηγία συμπληρώνει τις κοινοτικές διατάξεις για την επισήμανση των χημικών ουσιών και παρασκευασμάτων.

(13) Η προστασία της υγείας καταναλωτών ή/και εργαζομένων καθώς και η προστασία του περιβάλλοντος εργασίας τους δεν θα πρέπει να εμπίπτουν στο πεδίο εφαρμογής της παρούσας οδηγίας και τα μέτρα που λαμβάνονται από τα κράτη μέλη για το σκοπό αυτό δεν θα πρέπει, συνεπώς, να επηρεάζονται από την παρούσα οδηγία.

(14) Οι οριακές τιμές περιεκτικότητας πρέπει να παρακολουθούνται για να προσδιορίζεται εάν οι συγκεντρώσεις μάζας των ΠΟΕ που διαπιστώνονται σε κάθε κατηγορία χρωμάτων διακόσμησης, βερνικιών και προϊόντων φανοποιίας αυτοκινήτων που εμπίπτει στο πεδίο εφαρμογής της παρούσας οδηγίας τηρούν τα επιτρεπόμενα όρια.

(15) Δεδομένου ότι η περιεκτικότητα σε ΠΟΕ προϊόντων που χρησιμοποιούνται σε ορισμένες δραστηριότητες φανοποιίας αυτοκινήτων ρυθμίζεται πλέον βάσει της παρούσας οδηγίας, η οδηγία 1999/13/ΕΚ του Συμβουλίου, της 11ης Μαρτίου 1999, για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένες δραστηριότητες και εγκαταστάσεις(4), θα πρέπει να τροποποιηθεί αναλόγως.

(16) Τα κράτη μέλη θα πρέπει, ωστόσο, να μπορούν να διατηρήσουν ή να θεσπίσουν εθνικά μέτρα για τον έλεγχο των εκπομπών από εργασίες φανοποιίας αυτοκινήτων κατά τις οποίες πραγματοποιείται επίστρωση οδικών οχημάτων, όπως ορίζεται με την οδηγία 70/156/ΕΟΚ του Συμβουλίου, της 6ης Φεβρουαρίου 1970, περί προσεγγίσεως των νομοθεσιών των κρατών μελών που αφορούν στην έγκριση των οχημάτων με κινητήρα και των ρυμουλκουμένων τους(5), ή τμήματος αυτών που πραγματοποιείται ως μέρος της επισκευής του οχήματος, της συντήρησής του ή της διακόσμησής του εκτός των εγκαταστάσεων παραγωγής.

(17) Η παρούσα οδηγία δεν θα πρέπει να εφαρμόζεται σε προϊόντα που πωλούνται για αποκλειστική χρήση σε εγκαταστάσεις εγκεκριμένες σύμφωνα με την οδηγία 1999/13/ΕΚ, στις οποίες τα μέτρα περιορισμού των εκπομπών παρέχουν εναλλακτικά μέσα για την επίτευξη τουλάχιστον ισοδύναμων μειώσεων των εκπομπών ΠΟΕ.

(18) Τα κράτη μέλη θα πρέπει να θεσπίσουν κανόνες για τις κυρώσεις που εφαρμόζονται σε περίπτωση παράβασης των διατάξεων της παρούσας οδηγίας και να εξασφαλίσουν την επιβολή τους. Οι εν λόγω κυρώσεις θα πρέπει να είναι αποτελεσματικές, αναλογικές και αποτρεπτικές.

(19) Τα κράτη μέλη θα πρέπει να υποβάλλουν στην Επιτροπή έκθεση σχετικά με την πείρα που αποκτούν από την εφαρμογή της παρούσας οδηγίας.

(20) Θα πρέπει να επανεξετάζεται η σκοπιμότητα μείωσης της περιεκτικότητας σε ΠΟΕ προϊόντων που δεν εμπίπτουν στο πεδίο εφαρμογής της παρούσας οδηγίας και η δυνατότητα περαιτέρω μείωσης των ήδη προβλεπόμενων οριακών τιμών ΠΟΕ.

(21) Τα μέτρα για την εφαρμογή της παρούσας οδηγίας θα πρέπει να εκδοθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών εξουσιών που ανατίθενται στην Επιτροπή(6),

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Σκοπός και πεδίο εφαρμογής

1. Η παρούσα οδηγία αποσκοπεί στον περιορισμό της συνολικής περιεκτικότητας πτητικών οργανικών ενώσεων (ΠΟΕ) σε ορισμένα χρώματα και βερνίκια και σε προϊόντα φανοποιίας αυτοκινήτων για την πρόληψη ή τον περιορισμό της ρύπανσης του αέρα που οφείλονται στη συμβολή των ΠΟΕ στο σχηματισμό τροποσφαιρικού όζοντος.

2. Για την επίτευξη του στόχου της παραγράφου 1, η παρούσα οδηγία επιφέρει την προσέγγιση των τεχνικών προδιαγραφών για ορισμένα χρώματα και βερνίκια και τα προϊόντα φανοποιίας αυτοκινήτων.

3. Η παρούσα οδηγία εφαρμόζεται στα προϊόντα του παραρτήματος I.

4. Η παρούσα οδηγία δεν θίγει ούτε επηρεάζει τα μέτρα, περιλαμβανομένων των απαιτήσεων επισήμανσης, που λαμβάνονται σε κοινοτικό ή εθνικό επίπεδο για την προστασία της υγείας των καταναλωτών και των εργαζομένων και του περιβάλλοντος της εργασίας τους.

Άρθρο 2

Ορισμοί

Για τους σκοπούς της παρούσας οδηγίας, εφαρμόζονται οι ακόλουθοι ορισμοί:

1. "αρμόδια αρχή": η αρχή (ή αρχές) ή οι οργανισμοί που, βάσει των νομοθετικών διατάξεων των κρατών μελών, είναι υπεύθυνοι για την εκπλήρωση των υποχρεώσεων που απορρέουν από την παρούσα οδηγία·

2. "ουσίες": τα χημικά στοιχεία και οι ενώσεις τους, στη φυσική τους κατάσταση ή ως βιομηχανικά προϊόντα, σε στερεά, υγρή ή αέρια μορφή·

3. "παρασκεύασμα": μείγμα ή διάλυμα που αποτελείται από τουλάχιστον δύο ουσίες·

4. "οργανική ένωση": κάθε ένωση που περιέχει τουλάχιστον άνθρακα και μία ή περισσότερες από τις εξής ουσίες: υδρογόνο, οξυγόνο, θείο, φώσφορος, πυρίτιο, άζωτο, ή αλογόνα, εκτός από τα οξείδια του άνθρακα και τα ανόργανα ανθρακικά και διττανθρακικά·

5. "πτητική οργανική ένωση": κάθε οργανική ένωση της οποίας το αρχικό σημείο βρασμού, μετρούμενο σε σταθερή πίεση 101,3 kPa, είναι μικρότερο ή ίσο των 250 °C·

6. "περιεκτικότητα σε ΠΟΕ": η μάζα των ΠΟΕ, εκφρασμένη σε γραμμάρια ανά λίτρο(g/l), στη σύνθεση του προϊόντος έτοιμου για χρήση. Η μάζα των ΠΟΕ σε δεδομένο προϊόν οι οποίες αντιδρούν χημικά ενώ στεγνώνουν για να αποτελέσουν μέρος του επιχρίσματος δεν θεωρούνται ως τμήμα της περιεκτικότητας σε ΠΟΕ·

7. "οργανικός διαλύτης": κάθε ΠΟΕ που χρησιμοποιείται, μόνη ή σε συνδυασμό με άλλους παράγοντες, για τη διάλυση ή την αραίωση πρώτων υλών, προϊόντων ή απορριμμάτων ή ως μέσο καθαρισμού για τη διάλυση ξένων προσμίξεων ή ως μέσο διασποράς ή ως ρυθμιστής του ιξώδους ή της επιφανειακής τάσης ή ως πλαστικοποιητής ή ως συντηρητικό·

8. "επίχρισμα": κάθε παρασκεύασμα, συμπεριλαμβανομένων όλων των οργανικών διαλυτών ή παρασκευασμάτων που περιέχουν οργανικούς διαλύτες που είναι αναγκαίοι για την ορθή εφαρμογή του, το οποίο χρησιμοποιείται για το σχηματισμό υμενίου με διακοσμητικό, προστατευτικό ή άλλο λειτουργικό αποτέλεσμα σε μία επιφάνεια·

9. "υμένιο": συνεχές στρώμα που προκύπτει από την εφαρμογή ενός ή περισσοτέρων στρώσεων σε επιφάνεια προς βαφή·

10. "επιχρίσματα σε υδατική φάση (Υ)": επιχρίσματα των οποίων το ιξώδες προσαρμόζεται με χρήση ύδατος·

11. "επιχρίσματα με διαλύτη (Δ)": επιχρίσματα των οποίων το ιξώδες προσαρμόζεται με χρήση οργανικού διαλύτη·

12. "διάθεση στην αγορά": η διάθεση σε τρίτους, επί πληρωμή ή όχι. Για τους σκοπούς της παρούσας οδηγίας, η εισαγωγή στο τελωνειακό έδαφος της Κοινότητας θεωρείται διάθεση στην αγορά.

Άρθρο 3

Απαιτήσεις

1. Τα κράτη μέλη μεριμνούν ώστε τα προϊόντα τα οποία περιλαμβάνονται στο παράρτημα I να διατίθενται στην αγορά της επικρατείας τους μετά τις ημερομηνίες που καθορίζονται στο παράρτημα II μόνον εάν έχουν περιεκτικότητα σε ΠΟΕ η οποία δεν υπερβαίνει τις προβλεπόμενες στο παράρτημα II οριακές τιμές, και πληρούν τις διατάξεις του άρθρου 4.

Για να διαπιστώνεται η τήρηση των οριακών τιμών περιεκτικότητας σε ΠΟΕ που προβλέπονται στο παράρτημα II χρησιμοποιούνται οι μέθοδοι ανάλυσης του παραρτήματος III.

Όσον αφορά τα προϊόντα του παραρτήματος I στα οποία πρέπει να προστεθούν διαλύτες ή άλλα συστατικά που περιέχουν διαλύτες, προκειμένου το προϊόν να είναι έτοιμο για χρήση, οι οριακές τιμές του παραρτήματος II ισχύουν για τις ΠΟΕ που περιέχονται στο έτοιμο για χρήση προϊόν.

2. Κατά παρέκκλιση από τις διατάξεις της παραγράφου 1, τα κράτη μέλη μπορούν να απαλλάσσουν από την υποχρέωση συμμόρφωσης προς τις ανωτέρω απαιτήσεις τα προϊόντα που πωλούνται προκειμένου να χρησιμοποιηθούν αποκλειστικώς για δραστηριότητα η οποία καλύπτεται από την οδηγία 1999/13/ΕΚ και ασκείται σε εγκατάσταση καταχωρισμένη σε μητρώο ή για την οποία έχει εκδοθεί άδεια, σύμφωνα με τα άρθρα 3 και 4 της εν λόγω οδηγίας.

3. Προκειμένου να αποκατασταθούν και να συντηρηθούν κτίρια και αυτοκίνητα αντίκες που έχουν χαρακτηριστεί από τις αρμόδιες αρχές ως ιδιαίτερης ιστορικής και πολιτιστικής αξίας, τα κράτη μέλη μπορούν να χορηγούν ατομικές άδειες για την πώληση και αγορά αυστηρώς περιορισμένων ποσοτήτων προϊόντων τα οποία δεν τηρούν τις οριακές τιμές περιεκτικότητας σε πτητικές οργανικές ενώσεις που ορίζονται στο παράρτημα II.

4. Τα προϊόντα που εμπίπτουν στο πεδίο εφαρμογής της παρούσας οδηγίας τα οποία κατά τρόπο αποδεδειγμένο έχουν παραχθεί πριν από τις ημερομηνίες του παραρτήματος II και δεν πληρούν τις απαιτήσεις της παραγράφου 1 μπορούν να διατίθενται στην αγορά για διάστημα 12 μηνών μετά την ημερομηνία κατά την οποία αρχίζει να ισχύει η απαίτηση που αφορά το κάθε προϊόν.

Άρθρο 4

Επισήμανση

Τα κράτη μέλη μεριμνούν ώστε τα προϊόντα που παρατίθενται στο παράρτημα I να επισημαίνονται πριν διατεθούν στην αγορά. Η επισήμανση περιλαμβάνει τα ακόλουθα στοιχεία:

α) την υποκατηγορία του προϊόντος και τη σχετική οριακή τιμή περιεκτικότητας σε ΠΟΕ σε g/l όπως αναφέρονται στο παράρτημα II·

β) τη μεγίστη περιεκτικότητα σε ΠΟΕ την οποία έχει το προϊόν έτοιμο για χρήση.

Άρθρο 5

Αρμόδια αρχή

Τα κράτη μέλη ορίζουν αρμόδια αρχή υπεύθυνη για την εκπλήρωση των υποχρεώσεων που προβλέπονται στην οδηγία, και ενημερώνουν την Επιτροπή σχετικά το αργότερο έως τις ...(7).

Άρθρο 6

Παρακολούθηση

Τα κράτη μέλη προβλέπουν πρόγραμμα παρακολούθησης για να εξακριβώσουν τη συμμόρφωση προς την παρούσα οδηγία.

Άρθρο 7

Υποβολή εκθέσεων

Τα κράτη μέλη υποβάλλουν έκθεση σχετικά με τα αποτελέσματα του προγράμματος παρακολούθησης, για να αποδείξουν τη συμμόρφωσή τους προς την οδηγία και τις κατηγορίες και τις ποσότητες προϊόντων για τα οποία χορηγήθηκε άδεια σύμφωνα με το άρθρο 3 παράγραφος 3. Οι δύο πρώτες εκθέσεις υποβάλλονται στην Επιτροπή 18 μήνες μετά τις ημερομηνίες για τη συμμόρφωση με τις οριακές τιμές περιεκτικότητας σε πτητικές οργανικές ενώσεις που καθορίζονται στο παράρτημα II· εν συνεχεία, οι εκθέσεις υποβάλλονται ανά πενταετία. Η Επιτροπή καταρτίζει εκ των προτέρων κοινό πρότυπο παρουσίασης των στοιχείων παρακολούθησης, με τη διαδικασία του άρθρου 12, παράγραφος 2. Ετήσια δεδομένα τίθενται στη διάθεση της Επιτροπής κατόπιν αιτήματός της.

Άρθρο 8

Ελεύθερη κυκλοφορία

Τα κράτη μέλη δεν μπορούν, επικαλούμενα λόγους που εκτίθενται στην παρούσα οδηγία, να απαγορεύσουν, να περιορίσουν ή να παρεμποδίσουν τη διάθεση στην αγορά προϊόντων που εμπίπτουν στο πεδίο εφαρμογής της παρούσας οδηγίας και τα οποία, όταν είναι έτοιμα προς χρήση, ανταποκρίνονται στις απαιτήσεις της παρούσας οδηγίας.

Άρθρο 9

Επανεξέταση

Η Επιτροπή καλείται να υποβάλει στο Ευρωπαϊκό Κοινοβούλιο και στο Συμβούλιο:

1. έως το 2008 το αργότερο, έκθεση βασισμένη στα αποτελέσματα της επανεξέτασης που αναφέρεται στο άρθρο 10 της οδηγίας 2001/81/ΕΚ. Στην έκθεση θα εξετάζονται:

α) οι ευρείες προοπτικές και οι δυνατότητες περιορισμού της περιεκτικότητας σε ΠΟΕ προϊόντων εκτός του πεδίου εφαρμογής της παρούσας οδηγίας συμπεριλαμβανομένων των αεροζόλ για χρώματα και βερνίκια·

β) την ενδεχόμενη καθιέρωση περαιτέρω (φάση II) περιορισμού της περιεκτικότητας σε ΠΟΕ προϊόντων φανοποιίας αυτοκινήτων·

γ) οποιοδήποτε νέο στοιχείο σχετιζόμενο με τις κοινωνικές και οικονομικές επιπτώσεις της εφαρμογής της φάσης II κατά τα προβλεπόμενα για τα χρώματα και τα βερνίκια·

2. το αργότερο έως 30 μήνες μετά την ημερομηνία εφαρμογής των οριακών τιμών περιεκτικότητας για τις πτητικές οργανικές ενώσεις που περιέχονται στο παράρτημα II φάση II, έκθεση όπου συγκεκριμένα λαμβάνονται υπόψη οι εκθέσεις που προβλέπονται στο άρθρο 7 καθώς και ενδεχόμενες τεχνολογικές εξελίξεις στον τομέα της παρασκευής των χρωμάτων, βερνικιών και προϊόντων φανοποιίας αυτοκινήτων. Στην έκθεση θα εξετάζονται οι ευρείες προοπτικές και οι δυνατότητες περιορισμού της περιεκτικότητας σε πτητικές οργανικές ενώσεις προϊόντων εκτός του πεδίου εφαρμογής της παρούσας οδηγίας συμπεριλαμβανομένης της ενδεχόμενης διάκρισης μεταξύ χρωμάτων για εσωτερική και για εξωτερική χρήση στις υποκατηγορίες δ) και ε) του παραρτήματος I σημείο 1.1 και του παραρτήματος II τμήμα A.

Οι εν λόγω εκθέσεις συνοδεύονται, εφόσον απαιτείται, από προτάσεις τροποποίησης της παρούσας οδηγίας.

Άρθρο 10

Κυρώσεις

Τα κράτη μέλη καθορίζουν τις κυρώσεις που επιβάλλονται σε περίπτωση παράβασης των εθνικών διατάξεων που θεσπίζονται κατ' εφαρμογή της παρούσας οδηγίας και λαμβάνουν όλα τα αναγκαία μέτρα για να εξασφαλίσουν την εφαρμογή τους. Οι προβλεπόμενες κυρώσεις πρέπει να είναι αποτελεσματικές, αναλογικές και αποτρεπτικές. Τα κράτη μέλη κοινοποιούν τις σχετικές διατάξεις στην Επιτροπή το αργότερο έως τις ...(8) και την ενημερώνουν αμελλητί για κάθε μεταγενέστερη τροποποίησή τους.

Άρθρο 11

Προσαρμογή στην τεχνική πρόοδο

Όλες οι αναγκαίες τροποποιήσεις για την προσαρμογή του παραρτήματος III στην τεχνική πρόοδο εγκρίνονται από την Επιτροπή σύμφωνα με τη διαδικασία της παραγράφου 2 του άρθρου 12.

Άρθρο 12

Επιτροπή

1. Η Επιτροπή των Ευρωπαϊκών Κοινοτήτων επικουρείται από την επιτροπή η οποία έχει συσταθεί με βάση το άρθρο 13 της οδηγίας 1999/13/ΕΚ του Συμβουλίου, εφεξής καλούμενη "επιτροπή".

2. Στις περιπτώσεις όπου γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, λαμβανομένων υπόψη των διατάξεων του άρθρου 8.

Η προβλεπόμενη στο άρθρο 5 παράγραφος 6 της απόφασης 1999/468/ΕΚ περίοδος είναι τρίμηνη.

3. Η επιτροπή θεσπίζει τον εσωτερικό της κανονισμό.

Άρθρο 13

Τροποποίηση της οδηγίας 1999/13/ΕΚ

1. Η οδηγία 1999/13/ΕΚ τροποποιείται ως εξής:

στο παράρτημα I στον τίτλο "Φινίρισμα οχημάτων", η ακόλουθη περίπτωση διαγράφεται:

"- την επίστρωση οδικών οχημάτων όπως ορίζονται στην οδηγία 70/156/ΕΟΚ ή μέρους αυτών, που πραγματοποιείται ως μέρος της επισκευής του οχήματος, της συντήρησής του ή της διακόσμησής του εκτός των εγκαταστάσεων παραγωγής, ή"

2. Ανεξαρτήτως της παραγράφου 1, τα κράτη μέλη δύνανται να διατηρούν ή να θεσπίζουν εθνικά μέτρα για τον έλεγχο των εκπομπών από δραστηριότητες (φανοποιίας αυτοκινήτων) που διαγράφονται από το πεδίο εφαρμογής της οδηγίας 1999/13/ΕΚ.

Άρθρο 14

Μεταφορά στο εσωτερικό δίκαιο

1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση προς την παρούσα οδηγία το αργότερο έως τις ...(9) και ενημερώνουν αμέσως την Επιτροπή σχετικά.

Όταν τα κράτη μέλη θεσπίζουν τις ανωτέρω διατάξεις, αυτές περιέχουν αναφορά στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.

2. Τα κράτη μέλη διαβιβάζουν στην Επιτροπή το κείμενο των διατάξεων εσωτερικού δικαίου που θεσπίζουν στο πεδίο που διέπεται από την παρούσα οδηγία καθώς και έναν πίνακα όπου εμφαίνεται η αντιστοιχία μεταξύ των διατάξεων της παρούσας οδηγίας και των εθνικών διατάξεων οι οποίες έχουν θεσπιστεί.

Άρθρο 15

Έναρξη ισχύος

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

Άρθρο 16

Αποδέκτες

Η παρούσα οδηγία απευθύνεται στα κράτη μέλη.

...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 220 της 16.9.2003, σ. 43.

(2) Γνώμη του Ευρωπαϊκού Κοινοβουλίου της 25ης Σεπτεμβρίου 2003 (δεν έχει ακόμη δημοσιευθεί στην Επίσημη Εφημερίδα), κοινή θέση του Συμβουλίου της 7ης Ιανουαρίου 2004 και απόφαση του Ευρωπαϊκού Κοινοβουλίου της ... (δεν έχει ακόμη δημοσιευθεί στην Επίσημη Εφημερίδα).

(3) ΕΕ L 309 της 27.11.2001, σ. 22.

(4) ΕΕ L 85 της 29.3.1999, σ. 1· οδηγία όπως τροποποιήθηκε τελευταία από τον κανονισμό (ΕΚ) αριθ. 1882/2003 του Ευρωπαϊκού Κοινοβουλίου και του Συμβουλίου (ΕΕ L 284 της 31.10.2003, σ. 1).

(5) ΕΕ L 42 της 23.2.1970, σ. 1· οδηγία όπως τροποποιήθηκε τελευταία από την οδηγία 2004/3/ΕΚ του Ευρωπαϊκού Κοινοβουλίου και του Συμβουλίου (ΕΕ L 49 της 19.2.2004, σ. 36).

(6) ΕΕ L 184 της 17.7.1999, σ. 23.

(7) Ένα έτος από την έναρξη ισχύος της οδηγίας.

(8) 18 μήνες από την έναρξη ισχύος της παρούσας οδηγίας.

(9) 18 μήνες από την έναρξη ισχύος της παρούσας οδηγίας.

ΠΑΡΑΡΤΗΜΑ I

ΠΕΔΙΟ ΕΦΑΡΜΟΓΗΣ

1. Για τους σκοπούς της παρούσας οδηγίας νοούνται ως χρώματα διακόσμησης και βερνίκια προϊόντα που περιλαμβάνονται στις υποκατηγορίες που ακολουθούν, πλην των αεροζόλ. Πρόκειται για επιχρίσματα που εφαρμόζονται για διακοσμητικούς σκοπούς, για λειτουργικούς σκοπούς και για σκοπούς προστασίας σε κτίρια, στα τελειώματα και τις επενδύσεις τους και στις συναφείς κατασκευές.

1.1. Υποκατηγορίες:

α) "ματ επιχρίσματα εσωτερικής χρήσης για τοίχους και οροφές": επιχρίσματα για εφαρμογή σε εσωτερικούς τοίχους και οροφές με στιλπνότητα <= 25@60 °·

β) "στιλπνά επιχρίσματα εσωτερικής χρήσης για τοίχους και οροφές": επιχρίσματα για εφαρμογή σε εσωτερικούς τοίχους και οροφές με στιλπνότητα > 25@60 °·

γ) "επιχρίσματα για εξωτερικούς τοίχους ορυκτού υποστρώματος": επιχρίσματα για εφαρμογή σε εξωτερικούς τοίχους από λιθοδομή, πλινθοδομή ή γυψομαρμαροκονίαμα·

δ) "χρώματα εσωτερικής/εξωτερικής χρήσης για τελειώματα και επενδύσεις από ξύλο, μέταλλο ή πλαστικό": επιχρίσματα για εφαρμογή σε τελειώματα και επενδύσεις τα οποία σχηματίζουν αδιαφανές υμένιο. Αυτά τα επιχρίσματα εφαρμόζονται σε επιφάνειες προς βαφή από ξύλο, μέταλλο ή πλαστικό. Η παρούσα υποκατηγορία περιλαμβάνει τα υποστρώματα και τα ενδιάμεσα επιχρίσματα·

ε) "εσωτερικής/εξωτερικής χρήσης βερνίκια και προϊόντα χρώσης ξύλου για τελειώματα": επιχρίσματα για εφαρμογή στα τελειώματα τα οποία σχηματίζουν διαφανές ή ημιδιαφανές υμένιο για διακόσμηση και προστασία ξύλου, μετάλλου και πλαστικού. Στην υποκατηγορία αυτή περιλαμβάνονται τα αδιαφανή προϊόντα χρώσης ξύλου. Αδιαφανή προϊόντα βαφής ξύλου είναι τα επιχρίσματα που δημιουργούν αδιαφανές υμένιο για τη διακόσμηση και προστασία του ξύλου κατά της διαβρώσεως, όπως ορίζεται στο πρότυπο EN 927-1 στην κατηγορία των ημισταθερών προϊόντων·

στ) "εσωτερικής/εξωτερικής χρήσης προϊόντα χρώσης ξύλου χωρίς σχηματισμό υμενίου": προϊόντα χρώσης τα οποία, σύμφωνα με το πρότυπο EN 927 - 1:1996, σχηματίζουν υμένιο μέσου πάχους κατώτερου των 5 µm, καθοριζόμενο σύμφωνα με τη μέθοδο 5A του προτύπου ISO 2808: 1997·

ζ) "αστάρια": επιχρίσματα με στεγανοποιητικές ή/και σφραγιστικές ιδιότητες για χρήση σε ξύλο ή τοίχους και οροφές·

η) "συνδετικά αστάρια": επιχρίσματα προοριζόμενα να σταθεροποιήσουν χαλαρά σωματίδια του προς βαφή υποστρώματος ή να προσδώσουν υδρόφοβες ιδιότητες ή/και να προστατεύσουν το ξύλο από την κυάνωση·

θ) "ειδικά επιχρίσματα ενός συστατικού": ειδικά επιχρίσματα βασιζόμενα σε υμενογενές υλικό. Προορίζονται για εφαρμογές ειδικού τύπου, όπως για αστάρωμα ή τελική στρώση πλαστικού, αστάρωμα σιδηρούχων υποστρωμάτων, αστάρωμα ευπρόσβλητων μετάλλων όπως ο ψευδάργυρος και το αλουμίνιο, αντιδιαβρωτικό φινίρισμα, επίχριση δαπέδων, περιλαμβανομένων των ξύλινων και τσιμεντένιων δαπέδων, προστασία κατά της αναγραφής συνθημάτων (tag), επιβράδυνση φλόγας, και για συμμόρφωση προς τα πρότυπα υγιεινής στη βιομηχανία τροφίμων ή ποτών ή στον τομέα των υπηρεσιών υγείας·

ι) "ειδικά επιχρίσματα δύο συστατικών": επιχρίσματα για τις ίδιες χρήσεις με τα ειδικά επιχρίσματα ενός συστατικού τα οποία όμως περιλαμβάνουν ένα δεύτερο συστατικό (π.χ. τριτοταγείς αμίνες) το οποίο προστίθεται πριν από την επίστρωση·

ια) "πολύχρωμα επιχρίσματα": επιχρίσματα τα οποία δίνουν αποτέλεσμα δύο ή πολλών χρωμάτων, απευθείας από την πρώτη επίστρωση·

ιβ) "επιχρίσματα διακοσμητικού αποτελέσματος": επιχρίσματα τα οποία δίνουν ειδικό αισθητικό αποτέλεσμα όταν εφαρμόζονται σε προς βαφή επιφάνειες οι οποίες έχουν υποστεί ειδική προετοιμασία και προβαφή ή σε μια αρχική στρώση και στη συνέχεια υφίστανται ειδική επεξεργασία με διάφορα εργαλεία κατά τη φάση ξήρανσης.

2. Για τους σκοπούς της παρούσας οδηγίας ως "προϊόντα φανοποιίας αυτοκινήτων" νοούνται τα προϊόντα που περιέχονται στις παρακάτω υποκατηγορίες, τα οποία χρησιμοποιούνται για επίχριση οδικών οχημάτων όπως αυτά ορίζονται στην οδηγία 70/156/ΕΟΚ, ή μέρους αυτών, η οποία πραγματοποιείται είτε ως μέρος της επισκευής, διατήρησης ή διακόσμησης του οχήματος είτε για την επίχριση του οχήματος εκτός των εγκαταστάσεων κατασκευής του.

2.1. Υποκατηγορίες:

α) "Προετοιμασία και καθαρισμός": προϊόντα χρησιμοποιούμενα για την απομάκρυνση παλαιών επιχρισμάτων και σκωρίας, με μηχανικό ή χημικό τρόπο, ή για να καταστεί δυνατή η πρόσφυση νέων επιχρισμάτων:

i) "προϊόντα προετοιμασίας": περιλαμβάνουν καθαριστικό για πιστόλι (προϊόν για καθαρισμό πιστολιού ψεκασμού βαφής και άλλου εξοπλισμού), προϊόντα αφαίρεσης παλαιών χρωματισμών (διαβρωτικά), προϊόντα απολίπανσης (συμπεριλαμβανομένου του αντιστατικού τύπου για πλαστικό) και προϊόντα αφαίρεσης σιλικόνης·

ii) "προκαθαριστικά": προϊόντα καθαρισμού για την αφαίρεση των ρύπων από την προς βαφή επιφάνεια, κατά την προετοιμασία και πριν από τη στρώση των επιχρισμάτων·

β) "μαστίχες πλήρωσης πόρων και πλήρωσης πόρων αμαξώματος/προϊόντα στεγανοποίησης": ουσίες πυκνής υφής προοριζόμενες για ψεκασμό ή για εφαρμογή με σπάτουλα για την κάλυψη των βαθιών ατελειών της επιφανείας, πριν από τη στρώση του συστήματος βαφής·

γ) "αστάρια": κάθε επίχρισμα για στρώση σε γυμνό μέταλλο ή σε υφιστάμενα φινιρίσματα με σκοπό την παροχή προστασίας κατά της διαβρώσεως πριν από τη στρώση ενός ασταριού επιφανείας:

i) "αστάρια επιφανείας": επιχρίσματα για στρώση πριν από την τελική στρώση, με σκοπό την αντίσταση στη διάβρωση, την αύξηση της πρόσφυσης της τελικής στρώσης και το σχηματισμό ομοιόμορφης επιφανείας, με πλήρωση των μικρών ατελειών της επιφάνειας·

ii) "αστάρια μετάλλου γενικής χρήσης": επιχρίσματα για αστάρωμα, όπως υποβοηθητικά πρόσφυσης, προϊόντα στεγανοποίησης, βελτιωτικά επιφανείας, υποστρώματα, αστάρια για πλαστικό, υγρός στόκος για εφαρμογή σε υγρές επιφάνειες, στόκοι που δεν απαιτούν λείανση και στόκοι ψεκασμού·

iii) "αστάρια αντίδρασης": επιχρίσματα που περιέχουν τουλάχιστον 0,5 % κατά βάρος φωσφορικού οξέος προοριζόμενα να εφαρμοστούν απευθείας σε επιφάνειες γυμνού μετάλλου για να προσδώσουν αντισκωριακές ιδιότητες και πρόσφυση· επιχρίσματα χρησιμοποιούμενα ως αστάρια επιδεχόμενα ηλεκτροσυγκόλληση· και διαβρωτικά διαλύματα για επιφάνειες από γαλβανισμένο μέταλλο και ψευδάργυρο·

δ) "επικαλυπτικά": επιχρίσματα με χρώση τα οποία εφαρμόζονται σε μία ή πολλές στρώσεις για να προσδώσουν στιλπνότητα και αντοχή. Περιλαμβάνουν όλα τα σχετικά προϊόντα όπως επιχρίσματα βάσης και άχρωμα επιχρίσματα:

i) "επιχρίσματα βάσης": επιχρίσματα με χρώση τα οποία δίνουν χρώμα ή άλλο επιθυμητό οπτικό αποτέλεσμα αλλά όχι στιλπνότητα ή επιφανειακή αντοχή του συστήματος επίχρισης·

ii) "άχρωμα επιχρίσματα": διαφανή επιχρίσματα τα οποία δίνουν την τελική στιλπνότητα και αντοχή του συστήματος επίχρισης·

ε) "ειδικά προϊόντα φινιρίσματος": επιχρίσματα για τελικές στρώσεις τα οποία προσδίδουν ειδικές ιδιότητες, όπως μεταλλική ή περλέ όψη, σε μονή στρώση, επιχρίσματα υψηλών επιδόσεων ενιαίας χρώσης ή άχρωμα (όπως μη χαρασσόμενα και φθοριωμένα βερνίκια), ανακλώντα επιχρίσματα βάσης, τελική στρώση ειδικής υφής (π.χ. σφυρηλατημένο), αντιολισθητικά, στεγανοποιητικά για το κάτω μέρος του αμαξώματος, επιχρίσματα ανθεκτικά στα χτυπήματα, για εσωτερικό φινίρισμα· και αεροζόλ.

ΠΑΡΑΡΤΗΜΑ II

A. ΟΡΙΑΚΕΣ ΤΙΜΕΣ ΜΕΓΙΣΤΗΣ ΠΕΡΙΕΚΤΙΚΟΤΗΤΑΣ ΣΕ ΠΟΕ ΓΙΑ ΧΡΩΜΑΤΑ ΔΙΑΚΟΣΜΗΣΗΣ ΚΑΙ ΒΕΡΝΙΚΙΑ

>ΘΕΣΗ ΠΙΝΑΚΑ>

B. ΟΡΙΑΚΕΣ ΤΙΜΕΣ ΜΕΓΙΣΤΗΣ ΠΕΡΙΕΚΤΙΚΟΤΗΤΑΣ ΣΕ ΠΟΕ ΓΙΑ ΠΡΟΪΟΝΤΑ ΦΑΝΟΠΟΙΙΑΣ ΑΥΤΟΚΙΝΗΤΩΝ

>ΘΕΣΗ ΠΙΝΑΚΑ>

ΠΑΡΑΡΤΗΜΑ III

ΜΕΘΟΔΟΙ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 3 ΠΑΡΑΓΡΑΦΟΣ 1

>ΘΕΣΗ ΠΙΝΑΚΑ>

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 10 Ιανουαρίου 2003, η Επιτροπή υπέβαλε πρόταση οδηγίας του Ευρωπαϊκού Κοινοβουλίου και του Συμβουλίου για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένα χρώματα και βερνίκια και σε προϊόντα φανοποιίας οχημάτων, και για την τροποποίηση της οδηγίας 1999/13/ΕΚ.

2. Το Ευρωπαϊκό Κοινοβούλιο γνωμοδότησε στις 25 Σεπτεμβρίου 2003.

Η Οικονομική και Κοινωνική Επιτροπή έδωσε τη γνώμη της στις 18 Ιουνίου 2003.

3. Στις 7 Ιανουαρίου 2004, το Συμβούλιο υιοθέτησε την κοινή του θέση, σύμφωνα με το άρθρο 251 της συνθήκης.

II. ΣΚΟΠΟΣ

Σκοπός της οδηγίας, με βάση το άρθρο 95 της συνθήκης, είναι η εναρμόνιση των εθνικών νομοθεσιών και διατάξεων οι οποίες, με στόχο την προστασία του περιβάλλοντος και τον περιορισμό των εκπομπών, καθορίζουν οριακές τιμές για την περιεκτικότητα σε ΠΟΕ των διαλυτών σε ορισμένα χρώματα και βερνίκια και σε προϊόντα φανοποιίας οχημάτων, προκειμένου να εξασφαλιστεί ότι δεν περιορίζεται η ελεύθερη κυκλοφορία αυτών των προϊόντων.

Οι πτητικές οργανικές ενώσεις μεταφέρονται στην ατμόσφαιρα σε μεγάλες αποστάσεις και αντιπροσωπεύουν μια από τις κύριες πηγές διασυνοριακής ατμοσφαιρικής ρύπανσης, δεδομένου ότι αποτελούν πρόδρομες ουσίες του όζοντος.

Η προτεινόμενη οδηγία θα βοηθήσει τα κράτη μέλη να συμμορφωθούν με τις απαιτήσεις που θεσπίζει η οδηγία για τα εθνικά ανώτατα όρια εκπομπών. Κατά την Επιτροπή, εάν δεν αναληφθεί περαιτέρω δράση, οι εκτιμώμενες εκπομπές πτητικών οργανικών ενώσεων θα ανέλθουν σε 7,1 εκατομμύρια τόνους ετησίως το 2010, ενώ η οδηγία για τα εθνικά ανώτατα όρια εκπομπών δεσμεύει τα κράτη μέλη να τηρήσουν ένα συνδυασμένο κοινοτικό ανώτατο όριο 6,5 εκατομμυρίων τόνων ετησίως το 2010.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

1. Γενικά

Με την οδηγία, η οποία συμπληρώνει την οδηγία 1999/13/ΕΚ για τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένες δραστηριότητες και εγκαταστάσεις, υιοθετείται νέα προσέγγιση με άξονα τα προϊόντα για τον περιορισμό των εκπομπών ΠΟΕ. Στο πεδίο εφαρμογής της οδηγίας εμπίπτουν τα χρώματα και τα βερνίκια, τα οποία εφαρμόζονται σε κτίρια και συναφείς κατασκευές για διακοσμητικούς, λειτουργικούς και προστατευτικούς σκοπούς, καθώς και στα προϊόντα φανοποιίας οχημάτων που χρησιμοποιούνται για την επισκευή του οχήματος, τη συντήρησή του ή τη διακόσμησή του εκτός των εγκαταστάσεων παραγωγής.

Ο πυρήνας της οδηγίας περιέχεται στους δύο πίνακες του παραρτήματος II, όπου καθορίζονται τα όρια για τις πτητικές οργανικές ενώσεις σε g/l χρωμάτων έτοιμων για χρήση σε 12 ομάδες προϊόντων που χρησιμοποιούνται ως χρώματα διακόσμησης και βερνίκια, και σε πέντε ομάδες προϊόντων που χρησιμοποιούνται σε προϊόντα φανοποιίας οχημάτων. Τα όρια για τα προϊόντα φανοποιίας οχημάτων θα πρέπει να τεθούν σε εφαρμογή την 1η Ιανουαρίου 2007. Για την αγορά των χρωμάτων διακόσμησης, προτείνεται μία προσέγγιση σε δύο φάσεις, με διαρκώς αυστηρότερες προδιαγραφές που θα τεθούν σε εφαρμογή την 1η Ιανουαρίου 2007 και την 1η Ιανουαρίου 2010.

Στην προτεινόμενη οδηγία καθορίζονται οι απαιτήσεις για την επισήμανση καθώς και για την παρακολούθηση και την υποβολή εκθέσεων.

Η Επιτροπή έκανε δεκτή την κοινή θέση την οποία υιοθέτησε το Συμβούλιο.

2. Τροπολογίες του Ευρωπαϊκού Κοινοβουλίου

Το Ευρωπαϊκό Κοινοβούλιο, κατά την ψηφοφορία ολομέλειας στις 25 Σεπτεμβρίου 2003, ενέκρινε 40 τροπολογίες στην πρόταση της Επιτροπής.

Το Συμβούλιο:

α) εισήγαγε στην κοινή θέση πλήρως, εν μέρει ή επί της αρχής 26 τροπολογίες, ως εξής:

Οι τροπολογίες 1, 4 και 7 με τις οποίες ζητείται ρητή αναφορά των προϊόντων που καλύπτονται από την οδηγία, περιλαμβάνονται στις αιτιολογικές σκέψεις 7, 8 και 14, αντίστοιχα.

Η τροπολογία 5 περιλαμβάνεται εν μέρει στην αιτιολογική σκέψη 9, με εναλλακτική διατύπωση.

Η τροπολογία 6 σχετικά με τα παλαιά και μουσειακής αξίας οχήματα περιλαμβάνεται επί της αρχής στην αιτιολογική σκέψη 11.

Το Συμβούλιο υιοθέτησε την τροπολογία 84 με την οποία διαγράφεται η αναφορά στην ανθρώπινη υγεία από την παράγραφο 1 του άρθρου 1.

Η τροπολογία 10 σχετικά με τα εθνικά μέτρα καλύπτεται ως προς την ουσία από την παράγραφο 4 του άρθρου 1.

Η τροπολογία 11 σχετικά με τον ορισμό των ΠΟΕ καλύπτεται εξ ολοκλήρου από τη νέα μορφή της παραγράφου 6 του άρθρου 2. Ως εκ τούτου, έχει επίσης προστεθεί διευκρίνιση στο τρίτο εδάφιο της παραγράφου 1 του άρθρου 3, όσον αφορά τα έτοιμα για χρήση προϊόντα.

Το πρώτο σκέλος της τροπολογίας 13 ενσωματώνεται στην παράγραφο 7 του άρθρου 2.

Η τροπολογία 14 σχετικά με τον ορισμό του "επιχρίσματος" ενσωματώνεται στην παράγραφο 8 του άρθρου 2.

Η τροπολογία 16 σχετικά με τα μέτρα που παρέχουν υψηλότερο επίπεδο προστασίας καλύπτεται ως προς την ουσία από τη νέα παράγραφο 4 του άρθρου 1.

Η τροπολογία 19 με την οποία εισάγεται παρέκκλιση για ορισμένα οχήματα περιέχεται ως προς την ουσία στην παράγραφο 3 του άρθρου 3. Το άρθρο 7 τροποποιείται αναλόγως.

Η τροπολογία 20 σχετικά με την επισήμανση περιλαμβάνεται εν μέρει στο άρθρο 4, ενώ στην αιτιολογική σκέψη 12 διευκρινίζεται ότι με την οδηγία αυτή συμπληρώνονται οι κοινοτικές διατάξεις για την επισήμανση των χημικών ουσιών και παρασκευασμάτων. Εξάλλου, στο πλαίσιο αυτό, υπενθυμίζεται ότι η παράγραφος 4 του άρθρου 1 σχετικά με τα επιπλέον κοινοτικά ή εθνικά μέτρα εφαρμόζεται επίσης και στις απαιτήσεις επισήμανσης.

Η τροπολογία 22 σχετικά με τα κτίρια ιδιαίτερης ιστορικής αξίας καλύπτεται ως προς την ουσία από την παράγραφο 3 του άρθρου 3 και το άρθρο 7 για την υποβολή εκθέσεων.

Η τροπολογία 24 σχετικά με τις δοκιμαστικές μεθόδους περιέχεται στο δεύτερο εδάφιο της παραγράφου 1 του άρθρου 3, σε συνδυασμό με το (νέο) παράρτημα III.

Η τροπολογία 25 με την οποία ζητείται από την Επιτροπή να υποβάλει έκθεση σχετικά με τη μείωση που έχει σημειωθεί στο σχηματισμό όζοντος, περιέχεται ως προς την ουσία στο άρθρο 9. Ωστόσο, το Συμβούλιο προβαίνει σε διάκριση μεταξύ ορισμένων ειδικών προϊόντων για τα οποία θα υποβληθεί έκθεση το 2008 και ορισμένων άλλων που θα καλύπτονται από ξεχωριστή έκθεση, η οποία θα εκπονηθεί από την Επιτροπή σε μεταγενέστερο στάδιο.

Οι τροπολογίες 26 και 54 σχετικά με τα μέτρα που λαμβάνονται για την προστασία της υγείας των εργαζομένων, καλύπτονται επί της αρχής από την παράγραφο 4 του άρθρου 1, σε συνδυασμό με το άρθρο 8, όπως επαναδιατυπώθηκε από το Συμβούλιο.

Οι τροπολογίες 46 και 48 σχετικά με τις οριακές τιμές περιεκτικότητας σε ΠΟΕ των προϊόντων της υποκατηγορίας δ) του παραρτήματος II.Α περιλαμβάνονται στην παράγραφο 2 του άρθρου 9 και στο παράρτημα II.Α. Ώστόσο, το Συμβούλιο μετέθεσε την ημερομηνία της επανεξέτασης από την Επιτροπή και διεύρυνε αισθητά το πεδίο εφαρμογής της.

Η τροπολογία 31 σχετικά με τον ορισμό των χρωμάτων διακόσμησης και των βερνικιών γίνεται εν μέρει δεκτή στην παράγραφο 1 του παραρτήματος I. Κατόπιν τούτου, τα αερολύματα αποκλείονται ρητώς, ενώ περιλαμβάνονται τα συντηρητικά ξύλου και τα προστατευτικά επιχρίσματα υψηλών επιδόσεων εφόσον σχηματίζεται υμένιο, όπως προβλέπεται στο παράρτημα I σημείο 1.1.

Η τροπολογία 32 σχετικά με τον ορισμό "εσωτερικής χρήσης ματ για τοίχους και οροφές" περιλαμβάνεται πλήρως, ενώ το παράρτημα II.Α υποκατηγορία α) έχει τροποποιηθεί αναλόγως.

Η τροπολογία 33 ενσωματώνεται πλήρως στο παράρτημα I.1.1. υποκατηγορία δ).

Η τροπολογία 34 σχετικά με τον ορισμό των προϊόντων φανοποιίας οχημάτων περιλαμβάνεται εν μέρει στο παράρτημα I σημείο 2. Ωστόσο, το Συμβούλιο δεν υιοθέτησε την ενσωμάτωση επιπροσθέτως και άλλων δραστηριοτήτων (το αρχικό επίχρισμα των οδικών οχημάτων και το επίχρισμα ρυμουλκών).

Η τροπολογία 35 σχετικά με τον ορισμό των ειδικών προϊόντων φινιρίσματος οχημάτων έχει περιληφθεί μόνον στο βαθμό που αφορά τη ρητή μνεία των αερολυμάτων στο παράρτημα I σημείο 2.1 υποκατηγορία ε). Όσον αφορά το υπόλοιπο σκέλος της τροπολογίας, το Συμβούλιο έκρινε ότι δεν δικαιολογείται από τεχνική άποψη η πλήρης αναδιατύπωση της υποκατηγορίας αυτής.

Η τροπολογία 36 περιλαμβάνεται στο παράρτημα II.Α υποκατηγορία ε).

β) δεν περιέλαβε στην κοινή θέση 14 τροπολογίες (50, 2, 3, 8, 9, 15, 17, 18, 21, 23, 28, 29, 30, 37). Το Συμβούλιο συμμερίζεται, όσον αφορά τις εν λόγω τροπολογίες, τη θέση που διατύπωσε η Επιτροπή.

Συγκεκριμένα, το Συμβούλιο:

- δεν διεύρυνε το σκοπό και το πεδίο εφαρμογής της οδηγίας, όπως προτείνεται σύμφωνα με τις τροπολογίες 50, 2, 3, 21, 23, και προτίμησε την περιοριστική προσέγγιση στον τομέα αυτό και στο παρόν στάδιο,

- εκτίμησε, όσον αφορά τις τροπολογίες 8, 28, 29 και 30 για τη φανοποιία οχημάτων ότι οι εκπομπές από δραστηριότητες όπως το αρχικό επίχρισμα των οδικών οχημάτων και το επίχρισμα των ρυμουλκών, καλύπτονται ήδη δεόντως από την οδηγία 1999/13/ΕΚ σχετικά με τον περιορισμό των εκπομπών πτητικών οργανικών ενώσεων που οφείλονται στη χρήση οργανικών διαλυτών σε ορισμένες δραστηριότητες και εγκαταστάσεις,

- προτίμησε να μην ενσωματώσει τις τροπολογίες 9, 15, 17 και 18, δεδομένου ότι οι εν λόγω τροπολογίες αναφέρονται σε στοιχεία που καλύπτονται ήδη από το κείμενο της κοινής θέσης (9, 15) ή από τη συνθήκη (18) ή από το συναφές παράγωγο δίκαιο (17),

- εκτίμησε ότι δεν αιτιολογούνται επαρκώς οι χαμηλότερες οριακές τιμές που προβλέπονται από την τροπολογία 37.

3. Μείζονες καινοτομίες που εισήγαγε το Συμβούλιο

Το Συμβούλιο αποφάσισε να διαγράψει τον όρο "διακόσμησης" από τον τίτλο και από το άρθρο 1 (σκοπός και πεδίο εφαρμογής) της οδηγίας. Ο όρος αυτός κρίθηκε ότι είναι πολύ περιοριστικός, δεδομένου ότι τα χρώματα και τα βερνίκια που καλύπτονται από την οδηγία καθορίζονται στο παράρτημα I σημείο 1 ως επιχρίσματα που εφαρμόζονται για διακοσμητικούς, λειτουργικούς και προστατευτικούς σκοπούς.

Η σχέση μεταξύ των διατάξεων της οδηγίας που αποβλέπουν στον περιορισμό της ρύπανσης του αέρα, και άλλων κοινοτικών ή εθνικών μέτρων που αποβλέπουν στην προστασία της ανθρώπινης υγείας, διευκρινίζονται στην παράγραφο 4 του άρθρου 1.

Έχουν προστεθεί στο άρθρο 2 οι ορισμοί "παρασκεύασμα", "υμένιο" και "διάθεση στην αγορά". Επίσης, έχει αναθεωρηθεί ο ορισμός της έννοιας "περιεκτικότητα σε ΠΟΕ".

Έχουν επέλθει αρκετές αλλαγές στο άρθρο 3 σχετικά με τις απαιτήσεις, οι οποίες αφορούν μεταξύ άλλων την προσθήκη:

- μνείας στο (νέο) παράρτημα III, με καταγραφή των μεθόδων ανάλυσης που πρέπει να χρησιμοποιούνται προκειμένου να διαπιστώνεται ο βαθμός συμμόρφωσης με την οδηγία,

- προδιαγραφών όσον αφορά τα προϊόντα που χρησιμοποιούνται αποκλειστικά σε εγκαταστάσεις που είναι καταχωρημένες σε μητρώο ή για τις οποίες έχει εκδοθεί άδεια σύμφωνα με την οδηγία 1999/13/ΕΚ, στις οποίες χρησιμοποιείται εξοπλισμός μείωσης της ρύπανσης (προς αποφυγή επαναλήψεων, διαγράφηκε η τελευταία φράση του παραρτήματος I σημείο 1 σχετικά με τον ορισμό των χρωμάτων και των βερνικιών),

- διατάξεων όσον αφορά τα υφιστάμενα αποθέματα (άρθρο 3, παράγραφος 4).

Το χρονοδιάγραμμα για την υποβολή των δύο πρώτων εκθέσεων από τα κράτη μέλη, όπως προβλέπεται στο άρθρο 7 (και σε συνδυασμό με το άρθρο 9 σχετικά με την επανεξέταση από την Επιτροπή) έχει συνδεθεί με τις ημερομηνίες που καθορίζονται στο παράρτημα II για την εφαρμογή των οριακών τιμών περιεκτικότητας σε ΠΟΕ (1.1.2007 και 1.1.2010). Εν συνεχεία, οι εκθέσεις θα υποβάλλονται ανά πενταετία.

Το άρθρο 9 σχετικά με την επανεξέταση από την Επιτροπή έχει εξ ολοκλήρου αναδιατυπωθεί στην κοινή θέση του Συμβουλίου. Σύμφωνα με το εν λόγω άρθρο, η Επιτροπή καλείται να υποβάλει στο Ευρωπαϊκό Κοινοβούλιο και το Συμβούλιο δύο εκθέσεις, οι οποίες θα συνοδεύονται, εφόσον απαιτείται, από προτάσεις τροποποίησης της οδηγίας. Στις παραγράφους 1 και 2 του άρθρου 9 περιλαμβάνεται κατάλογος στοιχείων τα οποία η Επιτροπή καλείται να εξετάσει. Η πρώτη έκθεση θα πρέπει να συνταχθεί το 2008, ενώ η δεύτερη, με βάση την κτηθείσα πείρα από την εφαρμογή της οδηγίας, προβλέπεται για το 2012 (ήτοι, το αργότερο έως 30 μήνες από την ημερομηνία εφαρμογής των οριακών τιμών περιεκτικότητας σε πτητικές οργανικές ενώσεις που καθορίζονται στο παράρτημα II φάση II).

Στο παράρτημα I σημείο 2.1 στοιχείο α), προϊόντα προετοιμασίας και καθαρισμού για τη φανοποιία οχημάτων, η πρώτη περίπτωση (πιστόλι) έχει αναδιατυπωθεί προκειμένου να περιλαμβάνονται ρητώς όλα τα προϊόντα προετοιμασίας.

Οι μέθοδοι ανάλυσης που πρέπει να χρησιμοποιούνται προκειμένου να διαπιστωθεί η συμμόρφωση με τις οριακές τιμές περιεκτικότητας σε ΠΟΕ που προβλέπονται στην οδηγία, παρατίθενται πλέον ρητώς στο (νέο) παράρτημα III, το οποίο θα αναπροσαρμοστεί, εφόσον χρειαστεί, από την Επιτροπή, σύμφωνα με τη διαδικασία της κανονιστικής επιτροπής.

Τέλος, έχουν επέλθει ορισμένες προσθήκες και αλλαγές στις αιτιολογικές σκέψεις, συνεπεία των νέων στοιχείων που εμπεριέχονται στην κοινή θέση.

IV. ΣΥΜΠΕΡΑΣΜΑ

Το Συμβούλιο εκτιμά ότι στην κοινή του θέση, όπου ενσωματώνονται οι τροπολογίες που αναφέρονται στο μέρος III σημείο 2.α) λαμβάνεται ευρέως υπόψη η γνώμη που διατύπωσε το Ευρωπαϊκό Κοινοβούλιο σε πρώτη ανάγνωση. Συνιστά δε ένα πρώτο αλλά σημαντικό βήμα της προσέγγισης με άξονα τα προϊόντα για τον περιορισμό των εκπομπών ΠΟΕ, ενώ προβλέπεται ένα χρονικό διάστημα ούτως ώστε να προσαρμοστεί η βιομηχανία, δεδομένου ότι το χρονοδιάγραμμα συμμόρφωσης εκτείνεται έως το 2010. Επιπλέον, στην κοινή θέση προβλέπεται η διενέργεια δύο διαδοχικών επανεξετάσεων από την Επιτροπή, οι οποίες συνοδεύονται, κατά περίπτωση, από προτάσεις τροποποίησης της οδηγίας.